ПРЕДЛОГ ЗАКОНА

**О ИЗМЕНАМА И ДОПУНАМА ЗАКОНА О средњем образовању и васпитању**

Члан 1.

У Закону о средњем образовању и васпитању („Службени гласник РС”, бр. 55/13, 101/17 и 27/18 – др. закон), члан 30. мења се и гласи:

„Члан 30.

Практична настава и професионална пракса остварују се: у школи, код послодавца или комбиновано делом у школи, а делом код послодавца, у складу са планом и програмом наставе и учења.

Практична настава и професионална пракса која се остварује комбиновано делом у школи а делом код послодавца, може се реализовати код послодавца највише у обиму од 25% од укупног обима часова практичне наставе и професионалне праксе, о чему школа и послодавац закључују уговор.

Практична настава и професионална пракса која се остварује код послодавца остварује се као учење кроз рад, у складу са законом којим се уређује дуално образовање.

Послодавцем у смислу става 2. овог члана не сматра се здравствена установа и установа социјалне заштите чији је оснивач Република Србија, аутономна покрајина, односно јединица локалне самоуправе, код које се реализује практична настава и професионална пракса за образовне профиле у подручју рада здравство и социјална заштита.

За ученика са сметњама у развоју и инвалидитетом обезбеђује се прилагођавање радног места у односу на његове могућности и врсту инвалидитета у оквиру практичне наставе.

Уговор из става 2. овог члана послодавац доставља Привредној комори Србије, у року од осам дана од дана закључења уговора.

Начин спровођења практичне наставе и професионалне праксе из става 1. овог члана, садржај и елементе уговора из става 2. овог члана и друга питања везана за остваривање практичне наставе и професионалне праксе уређује министар.”

**Члан 2.**

У члану 39. после става 2. додаје се став 3. који гласи:

„Изузетно, ако школа не може да организује наставу страног језика због недовољног броја ученика, школа може да организује комбиновану групу на нивоу два узастопна разреда која има најмање 15 ученика, уз сагласност министра.”

**Члан 3.**

У члану 49. став 11. речи: „довољно (2)” замењују се речима: „задовољавајуће (2)”.

**Члан 4.**

У члану 60. ст. 3. и 4. мењају се и гласе:

„Ученик са сметњама у развоју и инвалидитетом, специфичним тешкоћама у учењу или језичким баријерама полаже општу матуру у условима који обезбеђују превазилажење физичких и комуникацијских препрека.

Тимови за инклузивно образовање и пружање додатне подршке припремају услове за организовање и спровођење опште матуре за ученике из става 3. овог члана.”

**Члан 5.**

У члану 62. став 1. мења се и гласи:

„Стручном матуром проверава се усвојеност стручних компетенција и општих стандарда постигнућа након завршеног средњег стручног образовања и васпитања.”

После става 1. додаје се нови став 2. који гласи:

„Уметничком матуром проверава се усвојеност уметничких компетенција и општих стандарда постигнућа након завршеног средњег уметничког образовања и васпитања.”

Досадашњи ст. 2. и 3. постају ст. 3. и 4.

**Члан 6.**

У члану 63. ст. 3. и 4. мењају се и гласе:

„Ученик са сметњама у развоју и инвалидитетом, специфичним тешкоћама у учењу или језичким баријерама полаже стручну, односно уметничку матуру у условима који обезбеђују превазилажење физичких и комуникацијских препрека.

Тимови за инклузивно образовање и пружање додатне подршке припремају услове за организовање и спровођење стручне, односно уметничке матуре за ученике из става 3. овог члана.”

**Члан 7.**

У члану 63а став 1. речи: „по дуалном моделу” бришу се.

**Члан 8.**

Закључно са школском 2019/2020. годином у школи се полаже завршни испит за ученике који завршавају средње образовање и васпитање у трогодишњем трајању, у складу са законом.

Закључно са школском 2020/2021. годином у школи се полаже матурски испит за ученике који завршавају средње образовање и васпитање у четворогодишњем трајању, у складу са законом.

Почев од школске 2020/2021. године у школи се полаже завршни испит средњег стручног образовања и васпитања, у складу са законом.

Почев од школске 2021/2022. године у школи се полажу стручна, уметничка и општа матура, у складу са законом.

**Члан 9.**

Школе и послодавци ће закључивати уговор из члана 1. став 2. овог закона у складу са одредбама овог закона почев од школске 2020/2021. године.

**Члан 10.**

Подзаконски акт из члана 1. овог закона министар доноси у року од шест месеци од дана ступања на снагу овог закона.

**Члан 11.**

Овај закон ступа на снагу осмог дана од дана објављивања у „Службеном гласнику Републике Србије”.